2η διακρατική συνάντηση στο Torre del Greco της Ιταλίας με το πρόγραμμα Erasmus+

Στα πλαίσια του προγράμματος Erasmus + επισκεφτήκαμε την όμορφη πόλη της νότιας Ιταλίας Torre del Greco (Πύργος των Ελλήνων), η οποία βρίσκεται 30 λεπτά έξω από τη Νάπολη. Το σχολείο «1-Mazza-Colamarino” που υποδέχτηκε τις αποστολές των μαθητών από τη Ρουμανία, τη Λετονία και την Ελλάδα μας εντυπωσίασε με την αρτιότητα των δομών και με τους φιλόξενους συμμαθητές που μας έκαναν κυριολεκτικά να νιώσουμε την αγάπη και τις αξίες της φιλοξενίας με τις οποίες μας αγκάλιασαν. Στην αποστολή συμμετείχαν οι μαθητές της Γ’ τάξης του 3ου Γυμνασίου Τρικάλων Χρήστος Κοκκώνης, Ναυσικά Κουγιούτα, Κάτια Κουτή, Σήλια Μάνου και Κατερίνα Χατζηγάκη και οι συνοδοί-καθηγητές κ Κωνσταντίνος Γκούτας, κα Καλλιόπη Μαγαλιού και κα Γεωργία Κουράκου.

Η παραθαλάσσια πόλη Torre del Greco, γνωστό θέρετρο των Ιταλών πριν το Β’ Παγκόσμιο Πόλεμο βρίσκεται στους πρόποδες του ηφαιστείου Βεζούβιος και ήταν δημοφιλής για το τελεφερίκ και την επεξεργασία των κοραλλιών, την οποία μπορέσαμε να γνωρίσουμε από κοντά, κατά την επίσκεψη μας στο μουσείο των κοραλλιών, την δεύτερη ημέρα της φιλοξενίας. Το απόγευμα της ίδιας ημέρας, ο δήμαρχος της πόλης, μας υποδέχτηκε στο γραφείο του. Τη τρίτη ημέρα, κάναμε πεζοπορία στις πλαγιές του Βεζούβιου όπου και πληροφορηθήκαμε για τη τοπική πανίδα και χλωρίδα. Η θέα ήταν πραγματικά μαγευτική και αξέχαστη. Το μεσημέρι γευματίσαμε σε ένα τοπικό εστιατόριο και το απόγευμα πραγματοποιήσαμε επίσκεψη στο σπίτι του διάσημου Ιταλού ποιητή Giacomo Leopardi. Tην επόμενη ημέρα, επισκεφτήκαμε το σχολείο, γνωρίσαμε τον τρόπο διδασκαλίας και κάναμε χειροτεχνίες. Το βράδυ, πήγαμε στο αποχαιρετιστήριο δείπνο, όπου παρακολουθήσαμε ιταλικούς παραδοσιακούς χορούς και λάβαμε αναμνηστικά μπλουζάκια.

Η τελευταία μέρα της διαμονής μας στην Ιταλία, η Παρασκευή, ήταν πολύ ξεχωριστή. Επισκεφτήκαμε τη Νάπολη, μια πόλη που διατηρεί την αρχοντιά και το μεγαλείο του παρελθόντος αλλά παράλληλα αντιμετωπίζει προβλήματα επιβίωσης και παραβατικότητας. Οι Ιταλοί άλλωστε, έχουν το γνωστό ρητό «Vedi Napoli e poi muori», που μπορεί να μεταφραστεί ως «Να δεις τη Νάπολη και να πεθάνεις». Εκεί περιηγηθήκαμε στα στενά σοκάκια της πόλης και φάγαμε τη διάσημη και πεντανόστιμη ναπολιτάνικη πίτσα. Επίσης, αγοράσαμε αναμνηστικά για να θυμόμαστε αυτή την υπέροχη εκδρομή. Όταν γυρίσαμε στο Torre del Greco, κάναμε βόλτα στο λιμάνι με τα παιδιά και το βράδυ φάγαμε για τελευταία φορά στις οικογένειες που μας φιλοξενούσαν.

Το Σάββατο, αποχαιρετήσαμε με μεγάλη δυσκολία τα παιδιά και τις οικογένειες, με τους οποίους είχαμε δεθεί πολύ και αναχωρήσαμε για τα Τρίκαλα. Η ομάδα μας γύρισε, μολονότι κουρασμένη, ενθουσιασμένη και γεμάτη με όμορφες και αξέχαστες εμπειρίες. Θεωρώ τον εαυτό μου απίστευτα τυχερή που συμμετείχα σε αυτό το πρόγραμμα και γνώρισα όλα αυτά τα καινούρια μέρη και αυτούς τους εγκάρδιους και καταπληκτικούς ανθρώπους.

Σήλια Μάνου.